**ELŐTERJESZTŐI INDOKOLÁS**

Az ingatlanok és közterületek tisztán tartásáról, és a szervezett hulladékkezelési közszolgáltatás kötelező igénybevételéről szóló 23/2005. (VII. 1.) számú önkormányzati rendelet (a továbbiakban: *Rendelet*), valamint a közösségi együttélés alapvető szabályairól, valamint ezek megszegésének jogkövetkezményeiről szóló 34/2013. (XI. 7.) számú önkormányzati rendelet módosításának szükségességét a jogalkotásról szóló 2010. évi CXXX. törvény *(Jat.)* 18. §-ára figyelemmel, részletesen az alábbi okokkal és célokkal indokolom:

A Rendelet 5/2020. (III. 31.) polgármesteri rendelettel módosított 34. §-a 2020. április 3. napjától úgy rendelkezik, hogy Érd Megyei Jogú Város közigazgatási területén tilos a szabadban és tüzelőberendezésben az avar és kerti hulladék égetése.

A környezet védelmének általános szabályairól szóló 1995. évi LIII. törvény *(Kvt.)* 48. § (4) bekezdésének b) pontja jelenleg a települési önkormányzat képviselő-testületének hatáskörébe utalja az avar és kerti hulladék égetésére vonatkozó szabályok rendelettel történő megállapítását.

Azonban a Kvt. módosításáról szóló 2020. évi LI. törvény 2021. január 1. napjától a Kvt. 48. § (4) bekezdésének b) pontját hatályon kívül helyezi, így az önkormányzat képviselő-testületére ruházott rendeletalkotási hatáskör megszüntetésre kerül.

Ennek eredményeként 2021. január 1. napjától a levegő védelméről szóló 306/2010. (XII. 23.) számú kormányrendelet 27. § (2) bekezdésében foglalt alábbi tilalom válik általánossá:

*„Hulladék nyílt téri, vagy a hulladékok égetésének feltételeit rögzítő jogszabályban foglaltaknak nem megfelelő berendezésben történő égetése, a háztartásban keletkező papírhulladék és veszélyesnek nem minősülő, kezeletlen fahulladék háztartási berendezésben történő égetése kivételével tilos. Nyílt téri hulladékégetésnek minősül, ha a hulladék – az elemi kár kivételével – bármilyen okból kigyullad.”*

Tekintettel arra, hogy a Jat. alapján a szabályozás nem lehet indokolatlanul párhuzamos vagy többszintű a Rendelet 34. §-ának hatályon kívül helyezése válik szükségessé 2021. január 1. napjától.

Ezzel egyidejűleg a közösségi együttélés alapvető szabályairól, valamint ezek megszegésének jogkövetkezményeiről szóló 34/2013. (XI. 7.) számú önkormányzati rendelet módosítása is szükséges, tekintettel arra, hogy az jogkövetkezményt tartalmaz a hulladékrendelet hatályon kívül helyezésre kerülő 34. §-a tekintetében.

A Jat. 17. § alapján előzetesen felmértük a szabályozás várható következményeit. Megállapítottuk, hogy a rendeletmódosításban foglaltaknak nincs jelentősnek ítélt gazdasági, költségvetési, környezetre gyakorolt hatása, egészségügyi hatása, illetve adminisztratív terheket befolyásoló hatása.

Jelen előterjesztői indokolás a jogalkotásról szóló 2010. évi CXXX. törvény 18. § (3) bekezdése és a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem kerül közzétételre.